סקוט ג'וריק

סקוט ג'וריק (באנגלית: Scott Jurek; נולד ב-26 באוקטובר 1973) הוא אולטרה מרתוניסט טבעוני אמריקאי, אלוף הספרטתלון שלוש פעמים ברציפות (2006, 2007, 2008), זוכה מדליית כסף ושיאן אמריקה באליפות העולם בריצת 24 שעות  (2010), שיאן שביל האפלצ'ים (2015) ומחבר רב המכר האוטוביוגרפי Eat & Run . נחשב לאחד הרצים למרחקים ארוכים  הטובים בכל הזמנים.

ביוגרפיה
ג'וריק נולד ב מינסוטה ללין דיאן ג'וריק, מורה לכלכלת בית, ולגורדון ג'וריק שעבד כעגלון, בן בכור ולו שני אחים צעירים (אנג'לה וגרג). כשהיה בן 7, אמו אובחנה במחלת טרשת נפוצה, נעזרה בכיסא גלגלים כדי להתנייד ונזקקה לתמיכה סיעודית. מחלתה הובילה את ג'וריק לדאוג מגיל קטן לכל צורכי הבית. בילדותו שיחק בייסבול. בנעוריו, החל להשתתף בריצות שדה כדי להתאמן לקראת השתתפותו בסקי נורדי , גילה שהוא רץ למרחקים הגדולים ביותר משאר חברי קבוצתו, פיתח עניין בתחום, והחל להתאמן בריצה עם חברו דסטי אולסון (Dusty Olson). בשנת 1992, נרשם ללימודים במכללה בדולות  והיה חבר נבחרת הריצה שלה. בשנת 1994, בהיותו בן 21, הזמין אותו אולסון לרוץ את ריצת האולטרה מרתון הראשונה שלו במסלול Minnesota Voyageur (80 ק"מ), וג'וריק הגיע בריצה זו למקום השני (אף על פי שלא רץ לפני כן בריצת מרתון).

ג'וריק מכבב בספרו רב המכר של כריסטופר מקדגל  Born To Run   (בעברית: נולדו לרוץ) המגולל את סיפורם של הרצים למרחקים ארוכים, בני הטאראהומרה ואת השתלבותו של ג'וריק בריצה שלהם. ביוני 2012, הוציא לאור את ספרו האוטוביוגרפי Eat & Run  (בעברית: לאכול ולרוץ). הספר נכנס לרשימת רבי המכר של הניו יורק טיימס ודורג בה במקום השביעי.

כשהוא לא משתתף בתחרויות ריצה, הוא מעביר הרצאות, משתתף בכנסים ברחבי העולם ומשמש כיועץ וכמדריך לאולטרה מרתוניסטים לקראת תחרויות.

ב-19 ביולי 2012, נישא בחתונה טבעונית לזוגתו ג'ני ואהיסה (Jenny Uehisa), אותה הכיר במסלול מרתון בסיאטל בשנת 2001. ביוני 2016, נולדה בתם רייבן (Raven) והם מתגוררים בבולדר, קולורדו.

טבעונות
בילדותו ג'וריק נהג לדוג ולצוד כמנהג הקהילה במקום מגוריו ואכל תזונה מערבית טיפוסית הכוללת מזון מן החי. בבגרותו, עבד כפזיותרפיסט בבית חולים, נחשף למחלות כרוניות שונות והחליט לשנות את תזונתו כדרך למנוע מחלות בגופו. בשנת 1997, אימץ אורח חיים צמחוני, ובשנת 1999, אימץ אורח חיים טבעוני. הוא זוקף לזכותה של הטבעונות את הישגיו הספורטיביים, לצד אורח חיים מאוזן. לדבריו, אורח החיים הטבעוני שיפר את הסיבולת שלו, צמצם את זמן השיקום שלו לאחר פציעות, שומר על בריאותו ועוזר לו לצלוח מעל 20 שנות קריירה בתחום הריצה למרחקים ארוכים, והוא מרצה על כך בכנסים ובפסטיבלים שעוסקים בקידום טבעונות.

קריירה

ג'וריק החל להתחרות באולטרה מרתונים בשנת 1994. לדבריו, הוא לא נולד עם המאפיינים הגנטיים המושלמים לריצות ארוכות משום שיש לו עקמת ורגל אחת קצרה מהשנייה. למרות זאת, במהלך הקריירה שלו השלים מעל 100 אולטרה מרתונים, זכה במקום הראשון כמעט בכל תחרות אולטרה מרתון מרכזית, ניצח לפחות 33 פעמים ושבר 16 פעמים שיאי מסלול.

בשנת 2007 הגיע למקום הראשון באולטרה מרתון הארדרוק  (161.7 ק"מ) שנחשב לאולטרה מרתון הקשה ביותר בארצות הברית. הוא זכה שבע פעמים ברציפות (1999–2005) באולטרה מרתון Western States 100  (161 ק"מ), כשבשנת 2004, קבע שיא מסלול חדש במירוץ זה העומד על 15:36:27 שעות. פעמיים ברציפות (2005–2006) ניצח באולטרה מרתון בדווטר  (217 ק"מ) וכן קבע באחת הריצות במירוץ זה שיא מסלול חדש. שלוש פעמים ברציפות (2006–2008) היה לאלוף הספרטתלון  (246 ק"מ) שנחשב לאחד ממרוצי האולטרה מרתון הקשים ביותר בעולם. נכון לשנת 2017, ג'וריק הוא האמריקאי היחיד בהיסטוריה (בקטגוריית גברים) שניצח בספרטתלון, וכן הרץ השלישי המהיר ביותר בהיסטוריה של הספרטתלון עם תוצאת זמן של 22:20:01 שעות. בשנת 2006, נסע למקסיקו כדי להתחרות בריצת טאראהומרה שהתקיימה בקניון הנחושת , בה רצים הטאראהומרה. במירוץ זה הוא הגיע במקום השני, שש דקות אחרי יליד המקום ארנולפו קווימר (Arnulfo Quimare). בשנת 2007 שב למירוץ וניצח. בשנת 2009, השתתף באולטרה מרתון מון בלאן  (166 ק"מ) וסיים במקום ה-19 (מתוך 1380 רצים שהצליחו לעבור את קו הגמר). בשנת 2010, ייצג את נבחרת ארצות הברית באתלטיקה  באליפות העולם בריצת 24 שעות (בתחרות זו, על הרצים לעבור כמה שיותר מרחק במשך יממה), זכה במדליית כסף, וקבע שיא אמריקאי חדש כאשר הצליח לרוץ למרחק של 266.66 ק"מ.

ג'וריק נוהג להישאר בקו הגמר, לאחר שהוא מנצח, ולברך את הרצים שחוצים אותו, עד האחרון שבהם. הסופר והעיתונאי בתחום הספורט, כריסטופר מקדגל כתב על ג'וריק כי הוא: "האולטרה מרתוניסט באמריקה, אולי בכל העולם, הטוב ביותר בכל הזמנים".

שבירת שיא בשביל האפלצ'ים

ב-27 במאי 2015, החל ג'וריק לצעוד במסלול שביל האפלצ'ים (מסלול לאורך 3522 ק"מ שרוב הצועדים בו שמצליחים להשלים אותו, עושים זאת תוך 5–7 חודשים), וסיים אותו ב-12 ביולי 2015, לאחר 46 ימים, 8 שעות ו-7 דקות. בכך ג'וריק שבר את שיא המהירות הקודם בפער של שלוש שעות. במהלך המסלול, גמא בכל יום בממוצע מרחק של 80.46 ק"מ, השיל 9 ק"ג ממשקלו וישן שעה אחת בלבד בכל יממה. את המסלול ביצע בשיטת  לפיה אשתו ג'ני המתינה לו בכל סיום מקצה יומי עם אוכל וכלי לינה, ובני משפחה וחברים ליוו אותו בריצה למשך קטעים קצרים (בעיקר בסוף המסלול) על מנת לעודד אותו. במהלך הריצה, הצטרפו אליו גם אוהדים זרים שרצו לעודד אותו ולשאוב כוחות בעצמם מעצם הריצה לצידו. אחד האוהדים לדוגמה השתקם ממחלת הלוקמיה והחליט לרוץ עם ג'וריק למרחק של 48 ק"מ. אוהדיו נהגו להגיע למקומות בהם לן כדי לתת לו פירות וירקות טריים.

ג'וריק טוען כי סיום מסלול זה הוא ההישג המרשים והבולט ביותר שלו. רון טיפטון (Ron Tipton), מנהל שמורת שביל האפלצ'ים, טען כי המאמץ שג'וריק הפגין כשעלה אל פסגות הרי האפלצ'ים וירד מהם (157 הקילומטרים), משול למאמץ לעלות אל פסגת הר האוורסט ולרדת ממנה 16 פעמים.

הישגים בולטים

אולטרה מרתונים
 26 ביוני 1999, מקום ראשון - אולטרה מרתון Western States 100  (161 ק"מ), (תוצאת זמן 17:34:22)
 24 ביוני 2000, מקום ראשון - אולטרה מרתון Western States 100, (תוצאת זמן 17:17:24 שעות)
 23 ביוני 2001, מקום ראשון - אולטרה מרתון Western States 100, (תוצאת זמן 16:38:30 שעות)
 29 ביוני 2002, מקום ראשון - אולטרה מרתון Western States 100, (תוצאת זמן 16:19:10 שעות)
 28 ביוני 2003, מקום ראשון - אולטרה מרתון Western States 100, (תוצאת זמן 16:01:18 שעות) 
 26 ביוני 2004, מקום ראשון - אולטרה מרתון Western States 100, (תוצאת זמן 15:36:27 שעות) 
 25 ביוני 2005, מקום ראשון - אולטרה מרתון Western States 100, (תוצאת זמן 16:40:45 שעות) 
 11 ביולי 2005, מקום ראשון - אולטרה מרתון בדווטר  (217 ק"מ), (תוצאת זמן 24:36:08 שעות)
 24 ביולי 2006, מקום ראשון - אולטרה מרתון בדווטר, (תוצאת זמן 25:41:18 שעות)
 30 בספטמבר 2006, מקום ראשון - הספרטתלון  (246 ק"מ), (תוצאת זמן 22:52:18 שעות)
 13 ביולי 2007, מקום ראשון - אולטרה מרתון הארדרוק  (161.7 ק"מ), (תוצאת זמן 26:08:34 שעות)
 29 בספטמבר 2007, מקום ראשון - הספרטתלון, (תוצאת זמן 23:12:14 שעות) 
 26 בספטמבר 2008, מקום ראשון - הספרטתלון, (תוצאת זמן 22:20:01 שעות)

מסלולים מיוחדים
2007 - מקום ראשון בריצת טאראהומרה.
2010 - שיאן אמריקה באליפות העולם בריצת 24 שעות - 266.66 ק"מ.
2015 - סיום מסלול שביל האפלצ'ים (3522 ק"מ) תוך קביעת זמן שיא במהירות של 46 ימים, 8 שעות ו-7 דקות.

הוקרה
בשנת 2015, נכלל ברשימת ההרפתקנים של השנה מטעם נשיונל ג'יאוגרפיק בגין הישגים יוצאים מגדר הרגיל.
נכלל ברשימת 50 האישים המשפיעים ביותר בכל הזמנים בתחום הריצה (בקטגוריית 'אלופים' הכוללת 12 אישים) של מגזין Runner's World 
בשנת 2015, נכלל ברשימת 100 הגברים הספורטאים הטובים בכל הזמנים של מגזין Men's Health .
בשנת 2010, נבחר לספורטאי השבוע של עיתון USA Today.
בשנת 2013, נכלל ברשימת שמונת הרצים הטובים ביותר בכל התחרויות (בקטגוריית שנות ה-2000 שכללה 8 אישים) של מגזין Runner's World

לקריאה נוספת
Eat & Run (2012), Scott Jurek and Steve Friedman, Houghton Mifflin Harcourt
Born to Run (2006), Christopher McDougall, Houghton Mifflin Harcourt

קישורים חיצוניים

 

  Food for Thought from Ultramarathoner Scott Jurek, Harvard Business School
 סקוט ג'וריק - תוצאות ריצות (94 אולטרה מרתונים)
 אולטרה בן אדם: סקוט ג'וריק, shvoong.co.il, נובמבר 2012
 This Guy Hasn't Stopped Running for 20 Years, time.com, Apr 20, 2015
 Diet and Exercise to the Extremes, nytimes.com, MAY 12, 2010
  Stories from Team CLIF Bar: Scott Jurek, Clif Bar & Company
  What made me run for my life? - TEDMED
  Scott Jurek - Ultra-Trail du Mont-Blanc, brooksrunning
 [1/4] Full Interview with Scott Jurek, Appalachian Trail Record Holder, The Trek
  Kilian's Quest S4 E06 - If you can walk, you can run, SalomonTrailRunning
 Scott Jurek: 'Being uncomfortable brings us back to our roots', theguardian.com, 3 March 2017
 Scott Jurek The Greatest Runner On Earth, 52-insights.com, 16TH/JUN/2016

הערות שוליים

טבעונים אמריקאים
סופרים אמריקאים
ספורטאים טבעונים
רצי אולטרה מרתון
רצי מרתון אמריקאים
רצים אמריקאים למרחקים ארוכים
אמריקאים שנולדו ב-1973